વીરચંદ ગાંધીની વિદ્ધતા, અભ્યાસ-શીલતા, તટસ્થ વૃત્તિ, અનેકાંત દષ્ટિ, ભારતીય ઇતિહાસ અને સમાજ અંગેનું ઊંડું જ્ઞાન તથા અઘરા ધાર્મિક સિદ્ધાંતોને વિદેશીઓ સમજી શકે તેવી રજૂઆતની કૌશલ્યતાથી વિદેશી શ્રોતાગણ અને આયોજકો મંત્રમુગ્ધ થઈ ગયા. એક અમેરિકન અખબારે લખ્યુંઃ ‘પૂર્વના વિદ્વાનોમાં રોચકતા સાથે જૈન યુવકનું જૈન દર્શન અને ચરિત્ર સંબંધી વ્યાખ્યાનથી શ્રોતાગણ રસ તરબોળ થઈ ગયો, જે અન્ય વક્તાથી અનોખું હતું.’ કેટલાંક અખબારોએ તેમનું વક્તવ્ય અક્ષરશઃ પ્રગટ કર્યું. તેમની વાણીમાં જૈન ધર્મ, વૈદિક ધર્મ, હિન્દુ ધર્મ, ઉત્સવોની તરફદારી વગેરે દાખલા-દલીલો દ્વારા ખુમારીથી રજૂ થતા. અમેરિકાને ભારત પાસેથી કેટલીક વૈચારિક, આધ્યાત્મિક અને જીવનઘડતર કરવાની સમૃદ્ધિ મળી શકે તેમ છે.